**Riječki znanstveni mostovi 6**

**Kreativnost: čudo kreacije u znanosti, umjetnosti i svakodnevnici**

Poštovane,

U ime Organizacijskog odbora pozivamo Vas na međunarodni interdisciplinarni znanstveni simpozij »**Riječki znanstveni mostovi 6**«, koji će ove godine imati naslovnu temu »**Kreativnost: čudo kreacije u znanosti, umjetnosti i svakodnevnici**«.

Simpozij će se održati **12. studenog 2021. (petak)** putem **Interneta**.

Ukoliko ste zainteresirani popratiti konferenciju, to možete preko linka:

<https://zoom.us/j/8445550231?pwd=bE9tcEd2WDBkMjVrMFJJTSt2NG9sQT09>

*O simpoziju*:

Katedra za društvene i humanističke znanosti u medicini Medicinskog fakulteta Sveučilišta u Rijeci, Teologija u Rijeci Katoličkog bogoslovnog fakulteta Sveučilišta u Zagrebu, Fakultet zdravstvenih studija Sveučilišta u Rijeci, te Teološki fakultet Sveučilišta *Nicolaus Copernicus*, Toruń (Poljska), organiziraju interdisciplinarni međunarodni znanstveni simpozij »Riječki znanstveni mostovi 6«, koji će ove godine imati naslovnu temu: »Kreativnost: čudo kreacije u znanosti, umjetnosti i svakodnevnici«.

*Tema simpozija:*

Kreativnost je jedna od onih ljudskih sposobnosti na koju smo se ponajviše oslanjali kroz teške *pandemijske godine* iza nas, ali i na koju ozbiljno računamo u izazovnim godinama pred nama. Kreativni moramo biti jer se mir i pouzdanost naših *starih, dobrih navika* čine kao momenti neke davne prošlosti. Kako na poslu tako i u privatnom životu, trudimo se povezivati stare ideje i osmišljavati nova primjenjiva rješenja. Fenomen kreativnosti tako odavno više nije isključivi moment ili plod umjetničkog nadahnuća, nego je postao dio svakodnevnice svakog pojedinog ljudskog bića.

Predavači iz različitih znanstvenih i akademskih disciplina promišljat će fenomen kreativnost u njezinim brojnim izričajima: kreativnost i nadahnuće; umjetnost kreativnosti i kreativnost u umjetnosti; kreativnost kroz povećalo znanosti, ali i kreativnost kao pogonska snaga inovacije i promjene - znanstvenog napretka; kreativnost i planetarni problemi; može li umjetna inteligencija biti kreativna i koliko je kreativnost svakodnevnice kanalizirana tehnološkim rješenjima; čovjek kao biće navike nasuprot čovjeku kao kreativnom biću; uloga kreativnosti u evolutivnom razvoju; priroda kao izvor i nadahnuće kreativnosti, ali i priroda kao plod kreativnosti Stvoritelja.

Cilj simpozija je ponuditi odrednice teorije i prakse kreativnosti, te pokušati naslutiti koliko nas daleko kreativnost može odvesti u osmišljavanju budućnosti čovječanstva.

Više informacija o simpoziju, kao i program, nalazi se u PDF-u Knjižice sažetaka.

Srdačan pozdrav.